八段錦導引法（修齡要旨本）
出处：明代养生文献《修齡要旨》之〈八段錦導引法〉。
公开来源：https://zh.wikisource.org/zh-hant/%E4%BF%AE%E9%BD%A1%E8%A6%81%E6%97%A8
内容核验：正文为坐式八段锦导引、叩齿、鸣天鼓、咽津、摩肾等养生法，不是同名小说。
閉目冥心坐（冥心盤趺而坐），握固靜思神。叩齒三十六，兩手抱崑崙（叉兩手向項後，數九息，勿令耳聞。自此以後，出入息，皆不可使耳聞）。左右鳴天鼓，二十四度聞（移兩手心，掩兩耳，先以第二指壓中指，彈擊腦後，左右各二十四次）。微擺撼天柱（搖頭左右顧，肩膊隨轉動二十四，先須握固），赤龍攪水津（赤龍者，舌也。以舌攪口齒並左右頰，待津液生而咽）。漱津三十六（一雲鼓漱），神水滿口勻。一口分三咽（所漱津液分作三口，作 聲而咽之），龍行虎自奔（液為龍，氣為虎）。閉氣搓手熱（以鼻引清氣，閉之少頃。
搓手急數，令極熱，鼻中徐徐乃放氣出），背摩後精門（精門者，腰後外腎也，合手心摩畢，收手握固）。盡此一口氣（再閉氣也），想火燒臍輪（閉口鼻之氣，想用心火下燒丹田。覺熱極，即用後法）。左右轆轤轉（俯首擺撼兩肩三十六，想火自丹田透雙關入腦戶，鼻引清氣，閉少頃間），兩腳放舒伸（放直兩腳）。叉手雙虛托（叉手相交，向上托空三次或九次），低頭攀足頻（以兩手向前攀腳心十二次，乃收足端坐）。以候逆水上（候口中津液生。如未生，再用舌急攪，取水同前法），再漱再吞律。如此三度畢，神水九次吞（謂再漱三十六如前，口分三咽，乃為九也）。
咽下 響，百脈自調勻。河車搬運訖（擺肩並身二十四及再轉轆轤二十四次），發火遍燒身（想丹田火自下而上，遍燒身體。想時口鼻皆閉氣少頃）。邪魔不敢近，夢寐不能昏。寒暑不能入，災病不能 。子後午前作，造化合乾坤。循環次第轉，八卦是良因。
訣曰：其法於甲子日夜半子時，起首行時，口中不得出氣，唯鼻中微放清氣。每日子後午前，各行一次，或晝夜共行三次。久而自知蠲除疾病，漸覺身輕。能勤苦不怠，則仙道不遠矣。

